ສະຫະພັນນັກຮົບເກົ່າແຂວງວຽງຈັນ ສະເຫຼີມສະຫຼອງວັນສ້າງຕັ້ງສະຫະພັນນັກຮົບເກົ່າແຫ່ງຊາດ
ວັນທີ 6 ກັນຍາ 2022 ນີ້, ສະຫະພັນນັກຮົບເກົ່າແຂວງວຽງຈັນ ໄດ້ຈັດຕັ້ງສະເຫຼີມສະຫຼອງວັນສ້າງຕັ້ງສະຫະພັນນັກຮົບເກົ່າແຫ່ງຊາດລາວຄົບຮອບ 20 ປີ (9 ກັນຍາ 2002-9 ກັນຍາ 2022)ໂດຍການເຂົ້າຮ່ວມເປັນປະທານຂອງ ສະຫາຍ ພົນໂທ ແສງນວນ ໄຊຍະລາດ ປະທານສະຫະພັນນັກຮົບເກົ່າແຫ່ງຊາດລາວ, ມີສະຫາຍ ຄຳພັນ ສິດທິດຳພາ ກຳມະການສູນກາງພັກ ເຈົ້າແຂວງແຂວງວຽງຈັນ, ມີບັນດາສະຫາຍກຳມະການຄະນະປະຈຳພັກແຂວງ, ກຳມະການພັກແຂວງ, ພະນັກງານປະຕິວັດອາວຸໂສ ບຳນານ, ກຳລັງປ້ອງກັນຊາດ-ປ້ອງກັນຄວາມສະຫງົບ, ພະແນກການອ້ອມຂ້າງແຂວງ ແລະ ອົງການຈັດຕັ້ງມະຫາຊົນເຂົ້າຮ່ວມ.
ໃນພິທີໄດ້ຮັບຊົມການສະແດງສິລະປະຂອງໜ່ວຍສິລະປະສະໝັກຫຼິ້ນກອງບັນຊາການທະຫານແຂວງວຽງຈັນ, ເພື່ອເຮັດໃຫ້ງານສະເຫຼີມສະຫຼອງວັນດັ່ງກ່າວມີບັນຍາ ກາດຟົດຟື້ນ ແລະ ມີເນື້ອໃນຄວາມໝາຍຢ່າງເລິກເຊິ່ງ, ໄດ້ຮັບຟັງລາຍງານການເຕີບໃຫຍ່ຂະຫຍາຍຕົວຂອງສະຫະພັນນັກຮົບເກົ່າແຂວງວຽງຈັນໃນໄລຍະຜ່ານມາ, ຈາກ ນັ້ນ, ສະຫາຍ ປະທານສະຫະພັນນັກຮົບເກົ່າແຫ່ງຊາດລາວ ໄດ້ຍົກໃຫ້ເຫັນມູນເຊື້ອການກຳເນີດເຕີບໃຫຍ່ຂະຫຍາຍຕົວ, ລວມທັງຜົນງານທີ່ອົງການຈັດຕັ້ງສະຫະພັນນັກ ຮົບເກົ່າແຫ່ງຊາດລາວຍາດມາໄດ້ໃນໄລຍະ 20 ປີຜ່ານມາ, ຍົກໃຫ້ເຫັນຄວາມໝາຍຄວາມສຳຄັນຂອງນັກຮົບເກົ່າ ເຊິ່ງແມ່ນນາຍທະຫານ, ນາຍຕຳຫຼວດກຳລັງປະກອບ ອາວຸດທີ່ພັກຜ່ອນບຳນານ, ບຳເນັດ ແມ່ນຜູ້ທີ່ໄດ້ຜ່ານການປະຕິບັດໜ້າທີ່ເປັນນັກຮົບປ້ອງກັນຊາດ-ປ້ອງກັນຄວາມສະຫງົບ ແລະ ຜ່ານການທົດສອບໃນແປວໄຟສົງຄາມ ແຫ່ງການຕໍ່ສູ້ກູ້ຊາດ, ນຳເອົາເອກະລາດ ແລະ ຄວາມຢູ່ເຢັນເປັນສຸກມາໃຫ້ປະຊາຊົນລາວບັນດາເຜົ່າ, ເປັນຜູ້ມີບົດຮຽນໃນການຊີ້ນຳ-ບັນຊາສູ້ຮົບ, ການກໍ່ສ້າງຮາກຖານ ການເມືອງ, ປຸກລະດົມຂົນຂວາຍປະຊາຊົນ ແລະ ມີຄວາມຊຳນານໃນການປັບປຸງກໍ່ສ້າງກຳລັງ, ເປັນຜູ້ທີ່ຊື່ສັດບໍລິສຸດ ແລະ ຈົງຮັກພັກດີຕໍ່ພັກ, ຕໍ່ປະເທດຊາດ ແລະ ຕໍ່ປະ ຊາຊົນ, ອັນນີ້ແມ່ນຈຸດພິເສດອັນ ໂດດເດັ່ນຂອງນັກຮົບເກົ່າແຫ່ງຊາດລາວ, ປັດຈຸບັນສະຫະພັນນັກຮົບເກົ່າມີພາລະບົດບາດເປັນເສນາທິການໃຫ້ສູນກາງພັກ ແລະ ລັດຖະ ບານໃນການຂົນຂວາຍເຕົ້າໂຮມ, ຈັດຕັ້ງ ແລະ ສຶກສາອົບຮົມນັກຮົບເກົ່າໃຫ້ປົກປັກຮັກສາ ແລະ ເສີມຂະຫຍາຍທາດແທ້ມູນເຊື້ອປະຕິວັດ, ສຶກສາອົບຮົມລູກຫຼານຮຸ່ນສືບ ທອດໃຫ້ປະກອບສ່ວນເຂົ້າໃນການຄຸ້ມຄອງລັດ, ຄຸ້ມຄອງສັງຄົມ, ປົກປັກຮັກສາ ແລະ ພັດທະນາປະ ເທດຊາດ, ມີໜ້າທີ່ຄົ້ນຄວ້າເຊື່ອມຊຶມ ແລະ ກຳແໜ້ນແນວທາງນະໂຍ ບາຍຂອງພັກ, ກົດໝາຍຂອງລັດເພື່ອຫັນເປັນແຜນງານ, ໂຄງການລະອຽດ ແລະ ຈັດຕັ້ງປະຕິບັດຢ່າງມີປະສິດທິຜົນ, ປະກອບສ່ວນເຂົ້າໃນການກໍ່ສ້າງພັກ, ກໍ່ສ້າງລັດໃຫ້ ມີຄວາມເຂັ້ມແຂງ, ສ້າງພື້ນຖານປ້ອງກັນຊາດ-ປ້ອງກັນຄວາມສະ ຫງົບທົ່ວປວງຊົນໃຫ້ໜັກແໜ້ນ, ແນ່ໃສ່ເພື່ອປົກປ້ອງອຸດົມການຂອງພັກ, ປົກປັກຮັກສາໝາກຜົນຂອງ ການປະຕິວັດ ແລະ ລະບອບປະຊາທິປະໄຕປະຊາຊົນລາວໄວ້ໃຫ້ໝັ້ນຄົງ.